Diari Oficial de la Generalitat Valenciana


Sumari del DOGV 3941, del 16-02-2001 (2001/1414)

DECRET 33/2001, de 13 de febrer, del Govern Valencià, pel qual s'aprova la concessió d'un aval de la Generalitat Valenciana a l'empresa pública Circuit del Motor i Promoció Esportiva, SA.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3941

Data del DOGV
:   16-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1414


Data del document
:   13-02-2001

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * empresa pública
    * garantia

DECRET 33/2001, de 13 de febrer, del Govern Valencià, pel qual s'aprova la concessió d'un aval de la Generalitat Valenciana a l'empresa pública Circuit del Motor i Promoció Esportiva, SA. [2001/X1414]
  
La Llei d'Hisenda Pública de la Generalitat Valenciana autoritza el Govern Valencià per a la concessió d'avals dins de determinades condicions que s'hi fixen.
  
D'altra banda, l'article 36 de la Llei 12/2000, de 28 de desembre, de Pressupostos de la Generalitat Valenciana per a l'exercici de 2001, estableix que la Generalitat Valenciana podrà prestar avals durant aquest exercici, per a les operacions de crèdit que concerten les entitats o empreses públiques i institucions firals de la Comunitat Valenciana, així com per a garantir els instruments financers emesos per Fons de Titularització d'Actius promoguts per aquells, fins a un límit de 100.000 milions de pessetes (601,01 milions d'euros). L'aval que s'aprova per mitjà d'aquest decret es troba dins del límit esmentat.
  
Així mateix, La Llei d'Hisenda Pública esmentada estableix en l'article 84.4 modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, que la Tresoreria de la Generalitat Valenciana podrà acordar la renúncia al benefici d'excussió establit en l'article 1830 del Codi Civil.
  
Actualment, la Generalitat Valenciana està negociant operacions d'endeutament a fi de finançar l'acabament de les obres de construcció i millora del Circuit de la Comunitat Valenciana Ricard Tormo, dutes a terme per l'empresa pública Circuit del Motor i Promoció Esportiva, SA.
  
En conseqüència, pot ser necessari atorgar a favor de l'esmentada empresa avals de la Generalitat Valenciana destinats a garantir aquestes operacions, així com, si és el cas, operacions de cobertura vinculades a aquestes.
  
La necessitat de complir determinats terminis, aconsella agilitar els tràmits per al compliment del que s'ha establit anteriorment.
  
D'acord amb això, a proposta del conseller d'Economia, Hisenda i Ocupació, i amb la deliberació prèvia del Govern Valencià, en la reunió del dia 13 de febrer de 2001
  
DECRETE
  
Article 1
  
S'autoritza el conseller d'Economia, Hisenda i Ocupació a concedir a l'empresa pública Circuit del Motor i Promoció Esportiva, SA, avals destinats a garantir operacions de crèdit per import global de fins a 4.914.436.396 pessetes (13,825 milions d'euros), a fi de finançar l'acabament de les obres de construcció i millora del Circuit de la Comunitat Valenciana Ricard Tormo.
  
El termini de vigència de l'anterior autorització acabarà el 31 de desembre de 2001.
  
Així mateix se l'autoritza per a atorgar avals destinats a garantir obligacions derivades de la utilització d'instruments financers de cobertura, vinculats a l'operació de crèdit a què es refereix el paràgraf anterior.
  
Article 2
  
D'acord amb l'autorització establida en l'article 84.4 de la Llei d'Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, en l'atorgament dels avals a què es refereix l'article anterior, es renunciarà al benefici d'excussió recollit en l'article 1830 del Codi Civil.
  
DISPOSICIÓ FINAL
  
S'autoritza el conseller d'Economia, Hisenda i Ocupació perquè determine les altres condicions de l'aval que s'ha de prestar, en el marc del que estableix el present decret i la Llei d'Hisenda Pública de la Generalitat Valenciana i altra normativa d'aplicació.
  
València, 13 de febrer de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET